钦定古今图书集成/理学汇编/文学典/第129卷 > 《题范亦颜圣邻同年集后》冯山
## 钦定古今图书集成/理学汇编/文学典/第129卷 > 《题范亦颜圣邻同年集后》冯山

圣邻生西南，豪杰如山东。倜傥负奇节，脱身起蒿蓬。
文章学西汉，不作雕篆工。东京太学士，议论倾群公高适游大梁，马周隐新丰。酒酣吐素蜺，意气横烟空。
翻身落州县，束手如儿童。无人解秋隼，摩天看飞冲。
黄鹄垂两翅，饮啄鸡骛笼。始知命使然，甘作冥冥终。
资阳数尺坟，万事随秋风。相从嘉祐初，击发每儿蒙。
死生虽云异，坎坷略已同。然犹有子弆，孤芳秀珍丛。
慷慨悲父书，收拾尘土中。《兰山》四百首，玉珮清玲珑。
馀文隐圭璧，夜气如长虹。古人身后名，乃是不世功。
蜀士去不朽，存者唯卿雄。有子兼斯名，昔否今始通。
聊书附篇末，相与传无穷。